РЕШЕНИЕ НА СЪВЕТА И НА КОМИСИЯТА
от 22 ноември 2007 година
относно позицията, която да бъде взета от Общностите в управителния съвет на Международния център за наука и технология във връзка с присъединяването на Конфедерация Швейцария към Споразумението за създаване на Международен център за наука и технология между Съединените американски щати, Япония, Руската федерация и, действайки в качеството на една страна, Европейската общност за атомна енергия и Европейската икономическа общност
(2007/834/ЕО, Евратом)
СЪВЕТЪТ НА ЕВРОПЕЙСКИЯ СЪЮЗ И КОМИСИЯТА НА ЕВРОПЕЙСКИТЕ ОБЩНОСТИ,
като взеха предвид Договора за създаване на Европейската общност, и по-специално член 300, параграф 2 от него,
като взеха предвид Договора за създаване на Европейската общност за атомна енергия, и по-специално член 101 от него,
като взеха предвид Регламент (ЕИО) № 3955/92 на Съвета от 21 декември 1992 г. за сключване от името на Европейската икономическа общност на Споразумение за създаване на Международен център за наука и технология между Съединените американски щати, Япония, Руската федерация и, действайки в качеството си на една страна, Европейската общност за атомна енергия и Европейската икономическа общност (1), и по-специално член 3, параграфи 1, 3 и 4 от него, и Регламент (Евратом) № 3956/92 на Комисията от 21 декември 1992 г. за сключване от Европейската общност за атомна енергия на Споразумение за създаване на Международен център за наука и технология между Съединените американски щати, Япония, Руската федерация и, действайки в качеството си на една страна, Европейската общност за атомна енергия и Европейската икономическа общност (2), и по-специално член 3 от него,
като взеха предвид предложението от Комисията,
като имат предвид, че:
(1)
Действайки в качеството на една страна, Европейската общност за атомна енергия и Европейската икономическа общност (наричани по-долу „Общностите“) сключиха на 21 декември 1992 г. Споразумение за създаване на Международен център за наука и технология (наричано по-долу „споразумението“).
(2)
На 27 февруари 2007 г. Конфедерация Швейцария нотифицира управителния съвет на Международния център за наука и технология (наричан по-долу „управителния съвет“) за желанието си да стане страна по споразумението.
(3)
Одобряването на това присъединяване е отговорност на управителния съвет в съответствие с член ХIII от споразумението.
(4)
Общностите са представлявани в управителния съвет от председателството на Съвета и от Комисията,
РЕШИХА:
Член 1
Присъединяването на Конфедерация Швейцария към Споразумението за създаване на Международен център за наука и технология между Съединените американски щати, Япония, Руската федерация и, действайки в качеството на една страна, Европейската общност за атомна енергия и Европейската икономическа общност, се одобрява от името на Общностите.
Член 2
Представителите на председателството на Съвета и на Комисията в управителния съвет се оправомощават да одобрят присъединяването на Конфедерация Швейцария към споразумението.
Съставено в Брюксел на 22 ноември 2007 година.